b'\n_START_ARTICLE_\nLindisfarne (yhtye)\n_START_PARAGRAPH_\nLindisfarne on brittil\xc3\xa4inen folk rock -yhtye. Se perustettiin nimell\xc3\xa4 Downtown Faction, muutti sitten nimens\xc3\xa4 muotoon Brethren ja otti lopulta k\xc3\xa4ytt\xc3\xb6\xc3\xb6n vakiintuneen nimens\xc3\xa4 Lindisfarnen saaren mukaan. Lindisfarnen suurimpia hittej\xc3\xa4 olivat \xe2\x80\x9dLady Eleanor\xe2\x80\x9d (albumilta Nicely Out of Tune, 1970) ja \xe2\x80\x9dMeet Me on the Corner\xe2\x80\x9d (Fog on the Tyne, 1971). Yhtyeen alkuper\xc3\xa4isiin j\xc3\xa4seniin kuuluivat Alan Hull (1945\xe2\x80\x931995), Simon Cowe (s. 1948), Ray Jackson (s. 1948), Rod Clements (s. 1947) ja Ray Laidlaw (s. 1948)._NEWLINE_Lindisfarne sai vuonna 1970 levytyssopimuksen Charisma Recordsilta. Debyyttialbumi Nicely Out of Tune julkaistiin samana vuonna, ja sen seuraaja Fog on the Tyne osoittautui vuonna 1971 kaupalliseksi menestykseksi. Yhtye vieraili Turun Ruisrockissa elokuussa 1972._NEWLINE_Yhtye oli suosionsa huipulla 1970-luvulla, mutta jatkoi uraansa my\xc3\xb6hemminkin ja yh\xc3\xa4 keulahahmo Alan Hullin kuoleman j\xc3\xa4lkeen vuonna 1995. _NEWLINE_Vuonna 1990 Lindisfarne nousi lyhyesti uuteen suosioon duetolla "Fog on the Tyne Revisited" jalkapalloilija Paul Gascoignen kanssa.'